Zvjezdane staze: Discovery
Zvjezdane staze: Discovery (engleski: Star Trek: Discovery) jest američka naučnofantastična televizijska serija u realizaciji mreže CBS All Access (kasnije rebrendirane u Paramount+). To je sedmi naučnofantastični dio serijala na temu daleke budućnosti čovječanstva i prvi nakon serijala Enterprisea, koji je s emitiranjem završio 2005. Autori serijala su Bryan Fuller i Alex Kurtzman, a dio je franšize čiji je autor Gene Roddenberry. Radnja se događa otprilike deceniju prije radnje prvog iz niza serijala, Originalne serije, vremenski je odvojena od radnje filmova ove franšize, a istražuje rat između Klingonaca i Federacije i prati posadu zvjezdanog broda USS Discovery. Na kraju druge sezone Discovery putuje u 32. stoljeće, što je vrijeme radnje za naredne sezone. Sonequa Martin-Green glumi Michael Burnham, oficirku za nauku na Discoveryju koja na kraju postaje kapetanica. Doug Jones, Shazad Latif, Anthony Rapp, Mary Wiseman, Jason Isaacs, Wilson Cruz, Anson Mount, David Ajala, Rachael Ancheril, Blu del Barrio i Tig Notaro također imaju glavne uloge. Seriju, najavljenu u novembru 2015, producira CBS Studios u saradnji sa Secret Hideoutom i Roddenberry Entertainmentom. Fuller je u početku bio postavljen za voditelja serije, ali je napustio zbog kreativnih razlika sa CBS-om. Zamijenili su ga Gretchen J. Berg i Aaron Harberts, uz produkcijsku podršku Akive Goldsmana za prvu sezonu. Berga i Harbertsa je CBS otpustio tokom produkcije druge sezone. Kurtzman je preuzeo mjesto voditelja serije i pridružila mu se Michelle Paradise u trećoj sezoni. Snimanje se odvija u studiju Pinewood Toronto u Torontu, Kanada, kao i na drugim lokacijama širom svijeta. Discovery sadrži više serijalizirane radnje od prethodnih serijala Zvjezdanih staza, ali je epizodičniji u kasnijim sezonama. Postojeći dizajn franšize ponovo je izmišljen kako bi se iskoristile prednosti modernih tehnika i vizualnih efekata. Discovery je premijerno prikazan 24. septembra 2017. na CBS-u i CBS-u All Access. Ostatak prve sezone od 15 epizoda emitiran je sedmično na All Accessu, zaključno s februarom 2018. Druga sezona od 14 epizoda prikazana je na All Accessu od januara do aprila 2019, a treća sezona od 13 epizoda trajala je od oktobra 2020. do januara 2021. Četvrta sezona od 13 epizoda prikazana je na Paramount+ od novembra 2021. do marta 2022. Peta sezona od deset epizoda naručena je u januaru 2022. i očekuje se da će biti prikazana 2023. Izdanje serije dovelo je do rekordne pretplate za CBS All Access i postala je najgledanija originalna serija i na All Access i Paramount+. Dobila je pozitivne kritike, koji su istakli izvedbu Martin-Green i vremenski skok u 32. stoljeće, kao i brojna priznanja, uključujući nagrade Primetime Emmy za protetičku šminku i vizuelne efekte. Serija je počela ekspanziju franšize Zvjezdanih staza, što je dovelo do više novih serija, uključujući prateću seriju kratkih filmova Kratke staze i spin-off Čudni novi svjetovi. Na osnovu serije snimljeni su i različiti medijski sadržaji i dva zvanična aftershowa.